### Resume

Det er praksis, at forslag til et tillæg til gældende spildevandsplan altid forelægges udvalget til indstilling over for Økonomiudvalget og Byrådet, inden de sendes i offentlig høring (første behandling). Efter endt offentlig høring og evt. redigering af tillæg til spildevandsplan forelægges høringssvar og eventuelle ændringer udvalget med indstilling over for Økonomiudvalget og Byrådet med henblik på den endelige godkendelse af tillæg (anden behandling). Det indstilles, at kompetencen til den første behandling af et tillæg til spildevandsplan, der vedrører mindre lokalplanområder delegeres til forvaltningen.

### Sagsfremstilling

Af kommunens delegerings- og kompetencefordelingsplan fremgår, at spildevandsplaner og tillæg til spildevandsplaner skal besluttes af byrådet efter indstilling fra administrationen, Teknisk Udvalg og Økonomiudvalget.

Den sædvanlige proces består i, at forvaltningen udarbejder et nyt plangrundlag for håndtering af spildevand og regnvand, hvorefter det forelægges udvalget med indstilling for godkendelse over for økonomiudvalget og byrådet inden tillægget sendes i offentlig høring (første behandling). Efter afsluttet offentlig høring og evt. redigering af tillæg til spildevandsplan forelægges det udvalget til indstilling over for økonomiudvalget og byrådet med henblik på den endelige vedtagelse af tillæg til spildevandsplanen (anden behandling). Godkendelse af tillæg til spildevandsplan vedrørende nye lokalplanområder sker sideløbende med den politiske behandling af lokalplan for området.

For at lette sagsbehandlingen i denne type sager af hensyn til både borgerne, de politiske udvalg og byrådet, anbefaler forvaltningen, at kompetencen til at træffe beslutning om at sende tillæg til spildevandsplan, som vedrører spildevandsforsyning af mindre lokalplanområder, i offentlig høring, delegeres til administrationen.

”Mindre lokalplanområde” vil sige et areal, der udlægges til bolig eller erhvervsformål.

En delegation vil altid kunne tilbagekaldes af udvalg og Byråd.

### Klima og resiliensvurdering

Denne delegationssag påvirker ikke CO2 udledningen i Vejle Kommune.

### Sagens videre forløb

Sagen skal behandles af Økonomiudvalget og Byrådet.

### Teknik- og Miljødirektøren indstiller,

|  |  |
| --- | --- |
| at | kompetencen til at træffe beslutning om at sende tillæg til spildevandsplan, som omhandler mindre lokalplanområder, i offentlig høring, delegeres til forvaltningen. Udvalget og Byrådet vil godkende tillæg til spildevandsplan i forbindelse med behandling, når tillægget forelægges til den endelig godkendelse i udvalget og Byrådet. |

### Beslutning

Anbefalet.

Nicklas Schultz var fraværende.